เลขาฯ คปภ.คนใหม่
ตั้ง “สุทธิพล ทวีชัยการ” เป็นเลขาธิการ คปภ.คนใหม่
25 ก.ค. 2558

ตั้ง “สุทธิพล ทวีชัยการ” เป็นเลขาธิการ คปภ.คนใหม่ 
คณะกรรมการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีมติเลือกนายสุทธิพล ทวีชัยการ เป็นเลขาธิการ คปภ.คนใหม่ แทนนายประเวช องอาจสิทธิกุล ที่จะหมดวาระการปฏิบัติงานภายในเดือน ต.ค.นี้
การคัดเลือกเลขาธิการ คปภ.คนใหม่นี้ ตาม พ.ร.บ. คปภ.กำหนดให้มีกรรมการคัดเลือกเลขาธิการ คปภ. ซึ่งกระทรวงการคลังได้แต่งตั้งนายสมพล เกียรติไพบูลย์ เป็นประธานคณะกรรมการคัดเลือก ซึ่งกรรมการได้ออกประกาศเมื่อวันที่ 12 พ.ค. 2558 รับสมัครบุคคลเพื่อเข้ารับการพิจารณาคัดเลือกเป็นเลขาธิการ คปภ.คนใหม่ โดย คปภ.ได้ประกาศรับสมัครมาตั้งแต่วันที่ 24 พ.ค.-12 มิ.ย.เป็นวันสุดท้าย ปรากฏว่ามียอดจำนวนผู้สมัครเข้ามาจำนวนทั้งสิ้น 7 คนด้วยกัน
อย่างไรก็ดี ตามกฎหมายแล้วคณะกรรมการ คปภ.ที่มีปลัดกระทรวงการคลังเป็นประธานโดยตำแหน่ง จะต้องเสนอชื่อผู้ที่มีคุณสมบัติเหมาะสมอย่างน้อย 2 รายชื่อ ให้ รมว.คลังพิจารณาก่อนจะนำเสนอคณะรัฐมนตรี (ครม.) เพื่อพิจารณาต่อไป
สำหรับนายสุทธิพล ทวีชัยการ ปัจจุบันเป็นกรรมการตรวจเงินแผ่นดิน และประธานคณะกรรมการวินัยทางงบประมาณและการคลัง ก่อนหน้านี้เคยเป็นกรรมการในคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และเลขาธิการคณะกรรมการการเลือกตั้งมาก่อน
นายสุทธิพล จบชั้นประถมและมัธยมศึกษาที่โรงเรียนเซนต์คาเบรียล จบนิติศาสตรบัณฑิต (เกียรตินิยม) จากมหาวิทยาลัยธรรมศาสตร์ และได้รับทุนพระราชทานมูลนิธิอานันทมหิดลไปศึกษาต่อในสาขานิติศาสตร์ ในระดับปริญญาโทที่มหาวิทยาลัยฮาร์วาร์ด และระดับปริญญาเอกที่มหาวิทยาลัยเพนซิลเวเนีย และได้เข้าอบรมปริญญาบัตรหลักสูตรการป้องกันราชอาณาจักร พ.ศ. 2549-2550 วิทยาลัยป้องกันราชอาณาจักร